આ પ્રયોગ દેશભરમાં ચાલી રહ્યો છે, પણ કાશ્મીરમાં તે વધારે સારી રીતે પ્રગટ થયો. ભાજપને માત્ર વિકાસમાં જ રસ છે. ભાજપ સુશાસન અને વહીવટ આપનારો રાજકીય પક્ષ છે. તેના સરકારી વહીવટ ચલાવવા સિવાયના અન્ય કોઈ એજન્ડા નથી તેનો પ્રચાર કાશ્મીરમાં કરી શકાયો. પૂર પછી કાશ્મીરમાં ઝડપથી રાહત કાર્યો કરાયા. અગાઉની માફક જ કેન્દ્રમાંથી કાશ્મીર માટે સહાય સતત વહેતી રહી. રેલવે લાઇન નાખવાનું કામ ઝડપી બનાવાયું. આ પ્રકારના કાર્યો કરીને ભાજપના અન્ય એજન્ડાને ઢાંકી શકાયા. ભારતને વિશ્વ ગુરુ બનાવવાનો, જેનો અર્થ થાય છે પ્રાચીનતાને પ્રાધાન્ય આપવું અને આધુનિકતાના વહેણને અટકાવવું. રાજકારણમાં ધર્મનું મહત્ત્વ વધારવું, ધર્મના નામે સ્થાપિત હિતોને થનારા ફાયદા મેળવવા, આધુનિક પ્રકારની વર્ણ વ્યવસ્થા લાવવી, જ્ઞાતિ ઓળખ પ્રબળ થાય તેવું કરવું, જ્ઞાતિઓ વચ્ચે સ્પર્ધા કરાવવી, અનામતની ધાર બુઢ્ઢી કરી નાખવી વગેરે એજન્ડાના બદલે માત્ર વિકાસમાં, ઇન્ફ્રાસ્ટ્રક્ચર ડેવલપમેન્ટના, મૂડીરોકાણના મુદ્દામાં રસ છે તેવો દેખાવ કરવો કાશ્મીરમાં સરળ બન્યો. કાશ્મીરમાં ભાજપ સટાકો બોલાવી દેશે તેવી ધારણા ખોટી પાડીને આ વાઘા પહેરીને ફોટા પડાવી લેવાનો પ્રયોગ પણ હતો.